**Dôvodová správa**

**Osobitná časť**

**K čl. I**

**K bodom 1 až 3**

Ide o odstránenie legislatívno-technickej chyby.

**K bodom 4 a 5**

V súvislosti so žalobou Európskej komisie, ktorá žaluje SR pre nesprávnu transpozíciu smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií, konkrétne vytýka Slovenskej republike nesprávnu transpozíciu článku 41 ods. 1 písm. c) (odborná spôsobilosti na výkon odborných pracovných činnosti pôrodných asistentiek), sa odstraňuje nesúlad s citovanou smernicou. V platnej právnej úprave je článok 41 ods. 1 písm. c) smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií transponovaný do § 14 odseku 2, avšak Európska komisia vytýka, že je transponovaný len čiastočne. Vzhľadom k tomu, že ustanovenie § 14 ods. 2 doposiaľ nebolo na Slovensku uplatňované a takýmto spôsobom nebola realizovaná odborná príprava žiadnych odborníkov v pôrodnej asistencii, predmetné ustanovenie sa z tohto dôvodu vypúšťa.

**K bodu 6**

Odstraňuje sa legislatívno-technická chyba. Pri poslednej novelizácii nariadenia vlády sa nedopatrením vypustila úvodná veta, ktorá uvádza informáciu o minimálnej dĺžke trvania špecializačného štúdia v špecializačných odboroch akupunktúra a čeľustná ortopédia.

**K bodom 7 a 8**

Správne sa začleňujú špecializačné odbory podľa minimálnej dĺžky trvania špecializačného štúdia ustanovenej v minimálnych štandardoch uverejnených vo výnose Ministerstva zdravotníctva Slovenskej republiky zo 17. septembra 2010 č. 12422/2010-OL, ktorým sa ustanovujú minimálne štandardy pre špecializačné študijné programy, minimálne štandardy pre certifikačné študijné programy a minimálne štandardy pre študijné programy sústavného vzdelávania a ich štruktúra v znení neskorších predpisov, t. j. medzi špecializačné odbory s minimálnou dĺžkou trvania 1 rok (pôvodne boli začlenené medzi špecializačné odbory s minimálnou dĺžkou trvania 1,5 roka).

**K čl. II**

Dátum účinnosti sa navrhuje od 1. apríla 2023 vzhľadom na potrebu urýchleného zosúladenia nariadenia vlády so smernicou Európskeho parlamentu a Rady 2005/36/ES.